Almindelig røllike

Almindelig røllike (Achillea millefolium) er en 15-50 centimeter høj urt, der vokser almindeligt i Danmark på lysåben bund.

Beskrivelse 
Almindelig røllike er en flerårig urt med en stiv, opret vækstform. Stænglen er sej og lidt håret. Bladene er lancetformede og 2-3 gange fjersnitdelte.

Blomstringen sker juli-september. Blomsterne sidder i en tæt halvskærm, hvor småkurvene er 3-4 millimeter brede med 4-5 hvide eller sjældnere: lyserøde randblomster. Planten producerer mængder af spiredygtige frø hvert år.

Rodnettet består af krybende jordstængler og talrige trævlerødder.

Højde x bredde og årlig tilvækst: 0,30 × 0,50 m (30 × 15 cm/år).

Etymologi 
Det videnskabelige navn millefolium betyder "tusindbladet" og hentyder til de karakteristiske blade, der er flere gange fjersnitdelte. Achillea hentyder ifølge Plinius den Ældre til den græske sagnhelt Akilles, der i Homers Iliaden lærte plantens værdi som lægeplante af kentauren Chiron.  Under Trojanerkrigen skal Akilles have lært sine soldater at standse blødninger ved hjælp af røllike, og den kendes da også under navnet soldaterurt. På latin blev urten kaldt herba militaris. Den græske læge Pedanius Dioscorides, der fulgte kejser Neros legionærer på deres felttog,  tilråder i sin urtebog fra år 64, at man gnider de knuste planter mod sår for at standse blødning.

Voksested 
Planten findes på tør eller fugtig næringsrig sand- eller humusbund, hvilket i realiteten vil sige næsten overalt: På enge, græsplæner, vejkanter, overdrev og strandenge.

Udbredelse 
I Danmark er almindelig røllike vidt udbredt. Oprindelige voksesteder er Europa, Nordamerika, Kaukasien, Iran, Sibirien og Himalaya, men den er også udplantet i Australien, New Zealand og Grønland.

Anvendelse 
DNA-analyser af urtetabletter fundet i et skibsvrag fra 130 f.Kr indeholdt blandt andet røllike.  Under den amerikanske borgerkrig var røllike stadig i brug hos feltlægerne.  500 f.Kr benyttede kinesiske læger urten mod betændelse, blødning og bid af hunde og slanger. Tørrede stængler af røllike blev i Kina også benyttet i spådomskunsten I Ching, mens druiderne brugte den til at spå om vejret. 

I middelalderen blev urten i England brugt i den blanding, gruit, som blev tilsat øl under brygningen.  I dag benyttes røllike også til kryddersnaps. 

Almindelig røllike indeholder mange aktive stoffer, f.eks. æterisk olie bestående af bl.a. kamfer, cineol og chamazulen, samt achillein, garvestoffer, isovaleriansyre, salicylsyre, asparagin, flavonoider og harpiks.

Stofferne virker sveddrivende, blodtryksænkende, betændelseshæmmende, febernedsættende og stimulerende på fordøjelsen samt beroligende og vanddrivende.

Røllike er på grund af de nævnte gavnlige egenskaber blevet brugt ved febertilstande og infektion, eksempelvis forkølelse og influenza.

Planten er ikke giftig, men kan ved indtagelse af meget store doser give hovedpine og svimmelhed. Nogle mennesker reagerer allergisk over for røllike, og gravide skal undgå at indtage planten.

Referencer

Kilder og eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

 Signe Frederiksen et al., Dansk flora, 2. udgave, Gyldendal 2012. .
 Bo Mossberg, Lennart Stenberg og Stefan Ericsson: Den store nordiske flora, København 1994, side 457.
 Hans Wohlmuth: Lægeplanter og krydderurter til husbehov, 1987, side 134-137.
 Soldaterurt 

Flerårige urter
Røllike
Grønlands flora